

Αρκαλοχώρι, 18/09/2024

Προς: ΜΜΕ

**ΔΕΛΤΙΟ ΤΥΠΟΥ**

**Άλλη μια εξαίρεση των σεισμοπλήκτων του Δήμου Μινώα Πεδιάδας από το νέο πρόγραμμα «Εξοικονομώ»**

Άδικη, ανεξήγητη και ανεπίτρεπτηχαρακτηρίζει την εξαίρεση των σεισμόπληκτων περιοχών του Δήμου Μινώα Πεδιάδας από το νέο πρόγραμμα «Εξοικονομώ», ο Δήμαρχος Μινώα Πεδιάδας Βασίλης Κεγκέρογλου.

Ο Δήμαρχος τονίζει ότι είναι αδιανόητο να μη στηρίζονται οι κάτοικοι του Δήμου που υπέστησαν σοβαρές καταστροφές από τον σεισμό της 27ης Σεπτεμβρίου 2021 σε αντιδιαστολή με τη -δίκαιη- στήριξη στις πληγείσες περιοχές της Θεσσαλίας.

Για το ίδιο θέμα έστειλε σχετική επιστολή ο Σύλλογος Σεισμοπλήκτων Δήμου Μινώα Πεδιάδας «Η ΕΛΠΙΔΑ», προς τους Υπουργούς Περιβάλλοντος & Ενέργειας και Κλιματικής Κρίσης & Πολιτικής Προστασίας, Θ. Σκυλακάκη και Χρ. Τριαντόπουλο, στην οποία τα μέλη ζητούν εξηγήσεις για το σκεπτικό της άδικης αυτής εξαίρεσης.

Ο Δήμαρχος Βασίλης Κεγκέρογλου αναφέρει χαρακτηριστικά:

«Υπάρχει διάχυτη απογοήτευση και αντιδράσεις γι’ αυτή την άδικη, ανεξήγητη και ανεπίτρεπτηεξαίρεση των σεισμόπληκτων περιοχών του Δήμου Μινώα Πεδιάδας. Ζητάμε τα πληγέντα κίτρινα κτίρια από το σεισμό του Σεπτεμβρίου του 2021, να συμπεριληφθούν στο νέο ΕΞΟΙΚΟΝΟΜΩ με επιδότηση 80%, όπως αντίστοιχα έχει προβλεφθεί για τα νοικοκυριά της Θεσσαλίας, τα οποία επλήγησαν από τις καταστροφικές πλημμύρες.

Συντασσόμαστε στο πλευρό των μελών του Συλλόγου Σεισμοπλήκτων Δήμου Μινώα Πεδιάδας «Η ΕΛΠΙΔΑ» και δεν κρύβουμε την ανησυχία μας για την κοινωνική και οικονομική κατάσταση που έχει διαμορφωθεί στην περιοχή, σε συνδυασμό με τη διαρροή του πληθυσμού λόγω της έλλειψης υποστήριξης και ελπίδας για το μέλλον. Η Κυβέρνηση λοιπόν πρέπει να λειτουργήσει με την ίδια ευαισθησία και με όρους δικαιοσύνης, αναλαμβάνοντας συγκεκριμένες πρωτοβουλίες για ένταξη της σεισμόπληκτης περιοχής μας στο πρόγραμμα -όπως έπραξε με τα νοικοκυριά της Θεσσαλίας- ώστε να μπορέσουν οι δημότες μας να ξαναχτίσουν τη ζωή τους και να ανακάμψουν από τις συνέπειες του καταστροφικού σεισμού».